**Skriv et leserinnlegg til Stopp tortur-kampanjen**

Dette dokumentet inneholder en rekke punkter med informasjon for Stopp tortur-kampanjen til Amnesty. Hensikten er å støtte deg som aktivist til å skrive leserinnlegg til lokalaviser i ditt nærområde, gjerne i forbindelse med torturoverleverdagen den 26. juni eller lokale aktiviteter. Det er ikke ment at man skal kopiere teksten direkte, men at den skal kunne brukes som utgangspunkt.

Når man skal skrive et leserinnlegg er det lurt å skape en forbindelse mellom det som skjer i ditt lokalmiljø, med saken du skriver om. Husk på hvem som kommer til å lese artikkelen din, altså mennesker fra din kommune. Knytt gjerne aktivismen du utfører i din kommune opp i mot det internasjonale aspektet. Tenk på eventuelle andre forbindelser mellom lokalmiljøet og saken.

Det kan være lurt å sammeligne situasjonen du lever i og den virkeligheten du beskriver i innlegget. Vurder om det er noen ekstra aktuelle nyheter som gjør saken enda mer relevant. Vis at det er et lokalt engasjement og at menneskerettighetsbrudd, uansett hvor det skjer, er uakseptabelt og må bekjempes. Du bør også vise at det nytter. Tenk at du skal inspirere leseren. Fortell dem hva som inspirerte deg. På denne måten skaper du en bro mellom ditt lokalmiljø og situasjonen du ønsker å sette fokus på. Ikke minst viser du at ditt engasjement i din kommune bidrar til endring i andre menneskers liv.

* Tortur er vilt og barbarisk. Det umenneskeliggjør den som blir utsatt for det og den som utfører torturen. Internasjonal rett stadfester at tortur aldri kan rettferdiggjøres. Det er dermed en av de best beskyttede menneskerettene.
* Amnesty International lanserte i 2014 kampanjen Stopp tortur. Det er ikke første gangen organisasjonen ser seg nødt til å mobilisere millioner av støttespillere for å få satt en stopper for slike grusomme handlinger. For tre tiår siden gjennomførte organisasjonen en lignende kampanje som endte med etableringen av FNs torturkonvensjon fra 1984.

* Kampanjen fokuserer hovedsakelig på fem fokusland; Mexico, Marokko, Nigeria, Usbekistan og Filippinene.
* Amnesty kunne i rapporten «[30 years of broken promises](http://www.amnestyusa.org/sites/default/files/act400042014en.pdf)» fra 2014 dokumentere at tortur forekommer i minst 141 land (altså ¾ av alle verdens land), til tross for det absolutte forbudet i internasjonal rett. Myndighetene i disse landene enten har ikke gjort nok for å stoppe tortur, eller de bruker den selv aktivt som et virkemiddel for å forsvare sin makt. Begge deler er klare brudd på landenes folkerettslige forpliktelser.
* Vi kunne også dokumentere i en [undersøkelse](http://www.amnestyusa.org/pdfs/GlobalSurveyAttitudesToTorture2014.pdf) gjennomført i 21 land at 82 % av befolkningen støttet et robust regelverk som beskyttet dem mot tortur. Samtidig var nesten halvparten av de spurte redde for å bli utsatt for tortur om de skulle bli satt i varetekt. Dessverre viste det seg at mer enn en tredjedel av de spurte også mente at tortur kunne rettferdiggjøres i enkelte tilfeller. Slike holdninger må utfordres.
* Menneskerettighetserklæringen, som entydig forbyr tortur, sprang ut av de grusomme handlingene som fant sted under annen verdenskrig. Vi kan ikke gå tilbake til en tid hvor tortur blir akseptert som en løsning.
* Ikke bare er tortur umenneskelig, men det er også et ueffektivt verktøy for å avverge eller etterforske terror og andre kriminelle handlinger. Dette kom frem i granskningen av torturen i den såkalte «krigen mot terror» Senatet i USA gjennomførte i 2014. Den avslørte at til tross for omfattende bruk av tortur så var det ikke ett eneste tilfelle hvor man kunne koble bruken av det til et avverget terrorangrep.
* Informasjonen en «etterforsker» får når han drar ut fingernegler, gir elektriske støt eller simulerer henrettelser er helt upålitelig. Den som blir avhørt sier det «etterforskeren» ønsker å høre for at torturen skal opphøre. Akkurat som du eller jeg ville gjort.
* I 2012, mens Claudia Medina Tamariz lå og sov i sitt hjem i Veracruz stormet meksikanske marinesoldater inn i hjemmet hennes og arresterte hun, hennes ektemann og svoger. Hun ble utsatt for elektriske støt og banket opp. Etterpå bandt de henne fast på en stol og etterlot hun i den brennende ettermiddagssolen. Under avhøret ble hun tvunget til å signere en tilståelse hun ikke hadde lest. Denne brukte påtalemyndighetene for å anklage Claudia for å være medlem av en kriminell gjeng og for å bære våpen uten tillatelse. Myndighetene viste hun frem foran TV-kameraene for å gi inntrykk av at effektive tiltak blir gjort i «krigen mot narkotika» i Mexico. Kort tid senere avviste en domstol nesten alle tiltalepunkter mot henne fordi det var så åpenbart at tilståelsen hennes ikke hang på greip. Allikevel ble det ikke iverksatt en gransking av hennes påstander om å ha blitt torturert. I dag er Claudia fullstendig renvasket, men fortsatt har ingen blitt holdt ansvarlig for den grusomheten hun ble utsatt for.
* Når uskyldige mennesker har blitt torturert holder det ikke at myndighetene trekker anklager og løslater dem. For all del, det er fremskritt, men man vil ikke få bukt med torturen med mindre man straffeforfølger alle de som har utført eller sanksjonert tortur. Det vil kreve at myndighetene igangsetter effektive, uavhengige og fullstendige etterforskninger.
* I stater hvor tortur brukes må det settes i verk effektive tiltak for å bekjempe bruken av det. Lovverket må kriminalisere tortur på en utvetydig måte i tråd med FNs torturkonvensjon.
* De må sørge for at det finnes tilstrekkelig adgang til- og tilstedeværelse av advokater som ivaretar rettighetene til de som blir etterforsket (spesielt relevant i Marokko).
* Mennesker som hevder at de har blitt torturert må ha tilgang til uavhengig og tidelig rettsmedisinske undersøkelser slik at det kan avgjøres om torturen har etterlatt noen merker. Dette er et veldig viktig verktøy for å finne frem til sannheten (spesielt relevant i Mexico).
* Det må finnes gode prosedyrer for å gjennomføre uavhengige etterforskninger av anklager om tortur. Det er helt nødvendig at slike etterforskninger blir etterfulgt av troverdige og rettferdige rettssaker og at eventuelle domfellelser har straffeutmålinger som gjør det tydelig at tortur annses for en meget alvorlig forbrytelse (spesielt relevant for Filippinene).
* Det er helt avgjørende at rettsystemet avviser tilståelser og vitneforklaringer som har blitt innhentet ved bruk av tortur. De som blir arrestert må raskt fremstilles for en dommer med støtte fra advokat og ha mulighet til å klage uregelmessigheter under avhør og fengsling (spesielt relevant for Usbeksitan).
* Den 26. juni er den internasjonale torturoverlever dagen. På denne dagen uttrykker mennesker verden over sin respekt for og solidaritet med de som har opplevd tortur og med deres familier. Dagen ble valgt av to grunner. På denne datoen i 1945 ble FNs Charter signert og dette var det første juridisk bindende instrumentet som krevde at FNs medlemmer måtte respektere og promotere internasjonale menneskerettigheter. I 1987, på samme dato, trådte den internasjonale torturkonvensjonen i kraft.
* Amnesty-aktivister verden over markerer denne dagen med store og små arrangementer som bidrar til å sette søkelyset på de konkrete sakene organisasjonen arbeider med. Her i vår kommune… skal vi …
* I april i fjor ble Wafae Charaf og Oussama Housne, to menneskerettighetsaktivister fra Marokko, bortført i kjølvannet av en demonstrasjon. Etter at de hadde blitt ulovlig bortført, ble de torturert. Begge valgte å anmelde det til myndighetene, men i stedet for å åpne en etterforskning for å finne de skyldige så endte de selv med å bli anmeldt og dømt til fengselsstraffer for falske anklager og bakvaskelse av politiet. På denne måten sørger myndighetene for å legge et lokk over torturen i landet. Beskjeden er klar: sier du i fra så vil du bli straffet!
* Muhammed Bekzhanov er den journalisten i verden som har sittet fengslet lengst. I 1993 måtte han flykte til Ukraina, etter økende forfølgelse og trusler for sin kritikk av Usbekistans brutale diktator. Seks år senere bestemte ukrainske myndigheter seg for å utlevere ham til Usbekistan, der han var etterlyst som «terrorist». I rettssalen i august 1999 fortalte Bekzhanov hvordan statens sikkerhetstjeneste hadde torturert ham og flere andre fanger for å tvinge dem til å tilstå at de var islamske terrorister. De fikk elektriske støt, ble holdt under vann til de nesten druknet og banket opp igjen og igjen. Domstolen tok ikke hensyn til påstanden om at «tilståelsen» kom som følge av tortur og dømte Muhammad Bekzhanov til 15 års fengsel. Bekzhanov burde egentlig ha sonet ferdig nå, men han sitter fortsatt fengslet. Angivelig brøt han en eller annen fengselsregel bare noen uker før han skulle løslates. Realiteten er vel at usbekiske myndigheter fortsatt er redde for ham som våget å utfordre statsmakten med å fortelle noe så uhørt og farlig som sannheten.
* Lokalgruppen i … nekter å stå med armene i kors. Vi stiller oss i mellom den som torturerer og den som blir torturert. Vi vet at vår innsats, om det bare er å samle noen signaturer, å skrive et leserinnlegg eller utføre en mindre aksjon lokalt, spiller en rolle. Kort tid etter at Amnesty overleverte flere titalls tusen signaturer til filippinske myndigheter for å kreve at de måtte etterforske torturen av Jerryme Corre annonserte myndighetene at de ville gjøre det. Senatet erklærte også at de ville gjennomføre en grundig etterforskning at torturen i landet som Amnesty hadde dokumentert.
* Presset fra oss Amnesty-aktivister har i tur og orden ført til at etterforskningen av tortur har blitt satt i gang i sakene til Jerryme Corre (Filippinene), Alfreda Disbarro (Filippinene) og Ali Aarrass (Marokko). Samtidig har Moses Akatugba (Nigeria) og Angel Colón (Mexico) blitt løslatt fra fengsel, og tiltalen mot Claudia Medina (Mexico) ble avvist av domstolen. Dessverre har ingen av sakene endt i domfellelse av de som har utsatt disse menneskene for tortur. Vi tar opp kampen mot tortur. Det spiller ikke noen rolle for oss i … kommune at slike grusomme menneskerettighetsovergrep begås i Usbekistan, Mexico eller Norge. Det gjør like vondt uansett. Det eneste som hjelper er viten om at vi kan gjøre noe med det!